钦定古今图书集成/明伦汇编/氏族典/第297卷 > 《廖用贤尚友录》 > 羊祉
## 钦定古今图书集成/明伦汇编/氏族典/第297卷 > 《廖用贤尚友录》 > 羊祉

按《魏书羊祉传》，“祉字灵祐，太山钜平人，晋太仆卿琇
之六世孙也。父规之，爵钜平子。祉性刚愎，好刑名，为
司空令、辅国长史，袭封钜平子。侵盗公资，私营居宅，
有司案之，抵死。高祖特恕远徙，后还。景明初，为将作
都将，加左军将军。四年，持节为梁州军司，讨叛氐。正
始二年，王师伐蜀，以祉假节龙骧将军、益州刺史，出”
剑阁而还。又以本将军为秦梁二州刺史。天性酷忍，
又不清洁，坐掠人为奴婢，为御史中尉王显所弹免。
高肇南征，祉复被起为光禄大夫，假平南将军，持节，
领步骑三万，先驱趣涪。未至，世宗崩，班师。夜中引军。
山有二径，军人迷而失路，祉便斩队副杨明达，枭首
路侧，为中尉元昭所劾，会赦免。后加平北将军，未拜
而卒，谥曰“景。”